google/wiki40b huggingface dataset:
Ankerorm

Behandling

Det finnes flere måter å behandle ankerorm på i akvarium eller dam. Kaliumpermanganat regnes vanligvis som den beste behandlingen og kan brukes enten som medisin i akvariet, eller ved å dyppe fisken i en oppløsning. Andre behandlinger som bad i saltvann, formalin og moderne antiparasitt-medisiner kan hjelpe. Tilsetning av salt i akvarievannet kan redusere faren for sekundære infeksjoner.
Manuell fjerning av parasittene er en av de sikreste måtene å bli kvitt den på. Dette kan gjøres ved å holde fisken i hånden og plukke ut parasittene med pinsett. Man må da være forsiktig så man ikke knekker av halen på parasitten slik at hodet sitter igjen i fisken. Noen ganger kan parasitten grave seg så dypt inn at å trekke den ut skader fisken mer enn å la den sitte der, og bare behandle den med medisiner.

Historie

Slekten Lernaea ble opprettet av Carl von Linné i 1758, og inneholdt da ferskvannsartene Lernaea cyprinacea og Lernaea samlonea, samt saltvannsarten Lernaea asellina. Lernaea samlonea ble senere flyttet til slekten Salmonicola, mens Lernaea asellina ble flyttet til slekten Medesicaste.
The Constant Gardener

Innspilling

Filmen ble delvis spilt inn i Kenya (der handlingen finner sted) og Sudan. Filmcrewet levde tett opp i fattigdommen og sulten som rådet der, og etter filmingen opprettet de involverte en egen organisasjon, Constant Gardener Trust, som har samlet inn penger og hjulpet befolkningen i områder som Kibera og Loiyangalani i Kenya.

Mottakelse

Filmen ble godt mottatt blant kritiker og publikum når den kom, og filmens tittel har gått igjen i lister over prisnominerte filmer fra 2005. Særlig Rachel Weisz har fått skryt for sin rolle som Tessa Quayle.
Palyul

Palyul Namgyal Jangchub Choling (tibetansk: དཔལ་ཡུལ་རྣམ་རྒྱལ་བྱང་ཆུབ་ཆོས་གླིང་, wylie: dpal yul rnam rgyal byang chub chos gling), også kalt Palyul, er et av de seks moderklostre for skolen Nyingma i tibetansk buddhisme. Klosteret ble grunnlagt i 1665 av Rigzin Kunzang Sherab i Derge i den østlige kanten av Tibet, en by i dagens fylke Baiyu, i det autonome prefekturet Garzê i provinsen Sichuan i Folkerepublikken Kina.
Riva del Garda

Beliggenhet

Byen ligger 70 moh i den nordvestlige hjørnet av Gardasjøen, også kalt Benàco. Riva avgrenses i vest av Monte Rocchetta (1575 moh) og i øst av Monte Brione (376 moh). Lengre øst kneiser Monte Baldo (2218 moh). Riva ligger på en av de mest spektakulære stedene ved Gardasjøen.

Klima

Vintrene er moderat kalde og solfylte med en del snø. Somrene er varme, men sjelden glovarme eller trykkende. Det er gjerne bris på ettermiddagen og en del spredte tordenvær om nettene.

Historie

Arkeologiske funn viser at stedet var befolket allerede i romertiden.
Riva hørte tidligere til Habsburgmonarkiet, men med Saint-Germain-traktaten etter første verdenskrig ble Riva og resten av Syd-Tirol innlemmet i Italia. 
Fram til slutten av første verdenskrig var Riva en festning og ble under krigshandlingene påført store skader. Deler av festningsanlegget er likevel intakte. Lettest ser man strandbatteriene San Nicolo ved lystbåthavnen og Bellavista helt i det nordvestligste hjørnet av sjøen.

Næringsliv og turisme

Byen har en del industriaktivitet, som papirfremstilling, men turisme er den viktigste næringen. Området har gode muligheter for fjellvandring og terrengsykling. Riva er det mest brukte stedet for å avslutte alpekryssinger på terrengsykkel – en populær ferieform i Mellom-Europa. Terrengsykkelrittet Transalp Challenge har målgang i Riva.
Maurbiller

Utseende

Små til middelsstore (2 – 20 mm) biller, tydelig delt i tre kroppsavsnitt (hode, bryst, bakkropp). De er aktive i solskinn, løper rundt og kan ha en fjern likhet med maur. De er gjerne brokete farget i gult, rødt, brunt og svart, og kroppen har lange, utstående, fine hår (ikke børster). Hodet er omtrent så bredt som brystskjoldet, vanligvis med små, utstående fasettøyne. Kjevene er ganske kraftige og fremoverrettede. Antennene er 11-leddete, tykkere mot spissen, av og til med en 3-6 leddet kølle. Brystskjoldet er omtrent så langt som bredt eller lengre enn bredt. Dekkvingene har tydelige skuldre og er mer eller mindre parallellsidige. Av og til dekker de ikke hele bakkroppen. De har mer eller mindre tydelige rekker av punktgroper. Beina er slanke, føttene består av 5 ledd, men det fjerde leddet er svært lite slik at det tilsynelatende bare er fire ledd (pseudotetramere føtter). Det andre og tredje leddet er tolappede.
Larvene er avlangt sylindriske, tynnskinnede og lyse (ofte rosa), ryggplatene på framkroppen og hodekapselen er tydelig mørkere. Kroppen er kledt med fine, oppstående hår, beina er ganske korte.

Levevis

Både larver og voksne biller er rovdyr, men de voksne kan også finnes på blomster der de spiser pollen. Mange lever av treborende insekter. Stor maurbille (Thanasimus formicarius) og liten maurbille (T. femoralis) er vanlige i barskog og lever av særlig av barkbiller (Scolytinae). De er lette å kjenne på fargene: hodet og den fremre del av brystkjoldet er svarte, bakre del av brystskjoldet og fremre del av dekkvingene klart røde, bakre del av dekkvingene svarte med to bølgete, hvite tverrbånd. En voksen bille spiser gjerne 3-5 barkbiller om dagen, og larvene er også grådige. De er derfor regnet som nyttedyr i skogbruket, fordi de hjelper til å holde bestandene av barkbiller i sjakk. Man ser ofte disse billene løpe omkring på nyfelte tømmerstokker. Sannsynligvis blir de tiltrukket av barkbillenes feromoner, siden de ofte går tallrikt i feromon-feller satt ut for å fange barkbiller. Stor maurbille har blitt innført til Nord-Amerika i et forsøk på å kontrollere skadedyr i skogen.
De slanke, brunlige artene i slekten Opilo lever av treborende insekter på løvtrær, særlig eik og bøk. De kan også finnes innendørs i hus angrepet av borebiller (Anobiidae). Den fargerike arten bikubebille (Trichodes apiarius) er ikke funnet i Norge men finnes i Mellom-Europa nord til Sør-Sverige. Den er mørk blåfiolett med tre oransjerøde tverrbånd på dekkvingene. De voksne billene finnes på blomster, larvene lever i bolene til ulike slags bier, også honningbier.
Skinkebiller (slekten Necrobia) lever ulikt de fleste artene i familien mest av dødt materiale. De kan finnes på tørket kjøtt og fisk, og spiser også på inntørkede kadavere. De kan noen ganger være svært tallrike i hønsehus.
Ringbrynje

Ringbrynje er en form for rustning laget av små metallringer som er lenket inn i hverandre.  De fleste ringbrynjer ble laget av metallringer der endene var naglet sammen, men det er funnet brynjer der endene bare buttet mot hverandre.  De tidligste arkeologiske funnene av ringbrynje er fra 400-tallet.
Den romerske hæren brukte i stor grad ringbrynjer, men ringbrynja som rustning er trolig langt eldre. Romerne mente kelterene var oppfinnerne.
Sykling under Middelhavslekene 1959

Sykling under Middelhavslekene 1959 var en av flere idrettsgrener under de tredje Middelhavslekene som ble arrangert i Beirut i Libanon i perioden 11. til 23. oktober 1959. Det var andre gang sykling var med på programmet under Middelhavslekene.
Det ble konkurrert i seks øvelser, kun for menn. Det var fire øvelser i banesykling, tre individuelle og én lagkonkurranse, og i landeveissykling var det én individuell og én lagkonkurranse. Italia ble beste nasjon med fire gullmedaljer, foran Spania med to.
Vigmostad & Bjørke

Vigmostad & Bjørke er et norsk, skjønnlitterært forlag som inngår i Norges fjerde største forlagshus, Forlagshuset Vigmostad & Bjørke. Vigmostad & Bjørke utgir bøker for allmennmarkedet med fokus på utgivelsesområdene norsk og oversatt skjønnlitteratur, norsk og oversatt krim, norsk dokumentarlitteratur og sakprosa samt serier for barn og ungdom.  Forlaget har forfatternavn som Jan Guillou, Liza Marklund og Anne Holt i stallen. De gir ut 45-50 nye titler hvert år. Forlagssjef er Tine Kjær.
Vigmostad & Bjørke har kontorer i Bergen og Oslo.
Slaget ved Höchstädt

Opptakt

Den 5. september hadde hovedstyrken til keiseren under markgreve Ludvig Vilhelm av Baden-Baden tatt fristaden Augsburg, og truet Bayern fra vest. Ludvig av Baden hadde etterlatt en styrke på 16 000 mann under Styrum nord for Donau, som flyttet østover og nådde Höchstädt den 19. september. Villars og kurfyrste Maximilian II Emanuel av Bayern flyttet armeen sin på 17 000 mann for å avskjære denne styrken, og ga ordre til en annen fransk styrke på 7 000 mann under d'Usson nær Dillingen om å gå til angrep bakfra.

Slaget

Denne planen mislyktes nesten da d'Usson gikk til angrep for raskt og armeen hans, som var i mindretall, ble presset tilbake av Styrum. Men Villars og Maximilian Emanuel nådde akkurat fram i tide, og gikk til angrep på keiserarmeen, før de kunne gå tilbake til stillingene sine. Det var bare på grunn av heroisk motstand av baktroppen under Leopold I av Anhalt-Dessau at Styrum kunne redde armeen sin og nå Nordlingen.
Østerrikerne tapte 5 000 mann, hovedsakelig som krigsfanger, 37 kanoner og det meste av armeetoget. Franskmennene og bayerne mistet 1 000 mann.
Et år seinere ble det andre slaget ved Höchstädt utkjempet, kjent på engelsk houvedsaklig som slaget ved Blenheim.
Sui (språk)

Sui (forenklet kinesisk: 水语; tradisjonell kinesisk: 水語; pinyin: shuǐ yǔ) er et tai-kadai-språk som tales av suifolket i provinsen Guizhou i Folkerepublikken Kina. Ifølge Ethnologue ble det i 1999 talt av rundt 200 000 personer. Sui er enestående for sine mange konsonanter. Dialekten Sandong (三洞) skjelner mellom 70 konsonanter. Språket har også sitt eget skriftspråk, shuishu (水書) på kinesisk, som brukes i rituelt øyemed.
Noen spesielle trekk i språket er ustemte nasaler (hm, hn), palatal plosiver, postvelare plosiver, prenasaliserte plosivkonsonanter (mb, nd), og pre-glottaliserte plosiver og nasaler (som ʔb, ʔm).
Peiter Hartmann

Peiter Hartmann var en tysk maler som virket i Danmark på begynnelsen av 1600-tallet.
Han er sannsynligvis identisk med den Petter Harmand som i 1596 bisto maleren Peter de Meyer d.e. med utsmykningen av den store sal på Kronborg. I 1607 fikk han i oppdrag av Malmø by å male 11 kongeportrett fra Valdemar Atterdag til og med Christian IV. De er samtlige kroppstore halvfigurer malt på tre, og befinner seg i Malmø rådhus. Hartmanns forlegg var Kronborgtapetenes originalmalerier, de såkalte kartoner. Hartmann malte også høyalteret i Sankt Petri kirke, Malmø samt den morian i tre som ble fremstilt av Statius Otto i 1611 til vannkunsten på Stortorvet i Malmø. Hartmann stafferte også Malmøs våpen over Sønderport.
N-gram

N-gram er en sekvens av ett eller flere elementer (vanligvis ord) i tekst og tale. Begrepet er mye brukt i datalingvistikk og sannsynlighetsteori. N-grammer genereres vanligvis ut fra et korpus (en avgrenset samling tekst som ofte er digitalt tilrettelagt).
Et n-gram bestående av ett ord betegnes som et "unigram", et "bigram" består av to ord og et "trigram" av tre osv.
En anvendelse av n-gram er Google Ngram Viewer der man kan søke etter ordfrekvenser og ordtrender i hele den tekstkorpuset Google Books.
Europaligaen i fotball for menn 2012/13

Første kvalifiseringsrunde

Trekningen for første og andre kvalifiseringsrunde ble avholdt den 25. juni 2012. Første kampdager var 3. juli og 5. juli, mens andre kampdag var 10. juli og 12. juli.
UT1

Universell tid UT1 er en tidsskala som er basert på jordens rotasjon.
En internasjonal avtale sier at UTC og UT1 ikke skal ha et større avvik enn 0,9 sekunder. Derfor må UTC, som er bestemt av 260 atomklokker, synkroniseres med UT1 jevnlig. Dette blir gjort ved bruk av et skuddsekund.
Skuddsekundet som ble lagt til klokken 00.59:60 1. januar 2009 var det 34. skuddsekund etter ordningen ble innført i 1972 av Den internasjonale Meterkonvensjonen. Perioden mellom hvert skuddsekund varierer og er avhengig av retardasjonen til jorden.
EXperimental Computing Facility

eXperimental Computing Facility (XCF) er en interesseorganisasjon for informatikk som ble grunnlagt i 1986 ved University of California, Berkeley. Benevnelsen eksperimentell står i kontrast til Open Computing Facility og Computer Science Undergraduate Association, som støtter det meste av generelle informatikkspørsmål. Som sådan er fokuset til XFC en liten kjerne av personer med interesse for informatikk.
Medlemmer av organisasjonen har vært involvert i prosjekter som Network News Transfer Protocol (NNTP), GTK+, GIMP, Gnutella og ViolaWWW. De var også sentrale i bekjempelsen av dataormen Morris.
Slaget ved Mutina

Slaget ved Mutina (dagens Modena) ble utkjempet, 21. april 43 f.Kr., mellom Marcus Antonius og Aulus Hirtius, som var en medhjelper til en av Cæsars attentatsmenn, Decimus Brutus. Selv om Hiritus vant slaget, forsvant han, og ble senere drept.
Brekke (Oslo)

Brekke er et strøk i bydel Nordre Aker i Oslo, ofte feilaktig omtalt som Frysja. Det fungerer som bolig- og industriområde. Som grunnkrets har Brekke 1 207 innbyggere pr 2009.

Avgrensning

Brekke er avgrenset av Akerselva i øst, Maridalsvannet og Nordmarka i nord, Maridalsveien (ikke inkludert i strøket) i vest, og Nydalsdammen i sør. Dermed grenser strøket mot Nydalen (på andre siden av dammen) i sør, Grefsen og Kjelsås (på andre siden av elva) i øst, og Korsvoll i vest.

Historie

Strøket er oppkalt etter Brekke gård, som lå vest for Akerselva, og tilhørte Nordmarksgodset.

Brekkedammen

Brekkedammen er en badeplass i Akerselva. Den er er tilrettelagt for bevegelseshemmede.
Dromon

Dromoner (gresk: δρόμων, dromon («løper») var de viktigste krigsskipene til den bysantinske marine fra det 6. til det 12. århundre. De var indirekte utviklet fra de antikke triremene og ble vanligvis drevet av både årer og seil.
De ble bygget i mange former og størrelser og varierte mellom 30–50 meter lange og 5–7 meter brede og hadde opp til 300 menn, både marinesoldater og roere.
Dromonene hadde et sentralt tårn (xylokastron, «treborg») nær hovedmasten. Derfra kunne marinesoldatene bruke sine buer og piler eller kaste spyd og andre prosjektiler. De fleste dromoner var utstyrt med flammekastere (syfonofo-rami) som sendte gresk ild og katapulter som kunne sende prosjektiler på 10 kg opp til 250 meter avgårde. Mange dromoner var også halvveis beskyttet mot ramming.
Mellomengelsk dromond og gammelfransk dromont beskrev alle særlig store middelalderske skip.
Misery (Beatles-låt)

Bakgrunn

John Lennon og Paul McCartney skrev mesteparten av «Misery» i garderoben til King's Hall i Stoke-on-Trent den 26. januar 1963. Også tilstede i garderoben, var Hollies-medlemmene Allan Clarke og Graham Nash, og disse to hjalp til med teksten uten å bli kreditert. Lennon og McCartney skrev sangen ferdig i Liverpool fire dager senere.
Det var da nøyaktig en uke til de skulle på samme turné som blant andre Helen Shapiro og Kenny Lynch. Opprinnelig var den skrevet med tanke på at Helen Shapiro skulle gi den ut, men slik ble det ikke. I stedet var det Kenny Lynch som ga den ut på singel i 1963. Hans versjon ble riktignok ikke en hit, men han var den første artisten som ga ut en cover-versjon av en Lennon/McCartney-sang.
Lennon uttalte i 1980: ««Misery» ble skrevet sammen (av Paul og meg), men det var mest en John-aktig sang enn Paul.»
Dette strider en smule med hva McCartney uttalte i 1997: «Jeg tror ingen av oss var mer dominerende bidragsyter på Misery enn den andre, vi bare klekket den ut i rent samarbeid.»

Innspilling

«Misery» ble spilt inn i Abbey Road Studios i London den 11. februar 1963. Det måtte 11 tagninger til før de fikk et godt resultat. Mange av dem ble avbrutt før de nådde mellomverset. John og Paul sang sammen, og sang kun i harmoni da ordet «misery» ble nevnt. Mot slutten synger Lennon «la-la-la-la-la-la» som muligens er en parodi på «la-la-la»-innslaget i Pat Boones 1962-slager Speedy Gonzales. Produsent George Martin var misfornøyd med at sologitarist George Harrison var en smule upresis når han spilte et gitarriff midtveis i låta. Martin ba derfor Harrison om å spille rytmefigurer i stedet igjennom hele sangen. Martin valgte å spille inn sangen på dobbelt så høy hastighet, slik at det ble lettere for han selv å kunne legge på piano senere. Han gjorde nettopp det 9 dager senere uten The Beatles tilstede i studio.
Saburō Kawabuchi

Japans herrelandslag

Saburō Kawabuchi spilte 26 landskamper for Japans herrelandslag.
Stephen F. Austin

Bakgrunn

Austin ble født i en gruveregion i delstaten Virginia. Han var det annet barn av Mary Brown Austin og Moses Austin. Deres førstefødte, Eliza, døde en måned gammel. Den 8. juni 1798, da Stephen car fire år gammel, flyttet familien vestover til gruveområdet ved det som nå er Potosi i Missouri, 40 miles vest for elven Mississippi. Faren Moses Austin fikk en sitio fra den spanske regjering i Mine à Breton, i sin tid establert av franske kolonister.
Da han var 11 år gammel sendte familien ham til Bacon Academy i Colchester i Connecticut og deretter til Transilvania University i Lexington i Kentucky, hvor han ble uteksaminert i 1810. Etterpå begynte Austin å studere juss og planla å bli advokat.

Politiker

I en alder av 21 år satt han i den lovgivende forsamling av Missouri Territory. 
To uker før det første territoriale valget i 1820 erklærte Austin sitt kandidatur for kongressen. Denne erklæringen kom sent, noe som betydde at hans navn ikke var med på stemmeseddelen i to av de fem fylkene i delstaten, men han kom på andreplass blant de seks kandidatene. Senere ble han utnevnt til dommer. 
Hans far Moses Austin hadde i 1820 bedt de spanske myndigheter om å få grunnlegge en koloni i Texas. Han kunne imidlertid ikke virkeliggjøre planen før han døde av lungebetennelse. Så da gikk hans sønn Stephen inn for planen. Imens var i 1821 den meksikanske uavhengighetskrig avsluttet. Mexico var blitt uavhengig fra Spania, og Texas var blitt meksikansk. I 1823 gav de meksikanske myndigheter Austin rettigheter til et område som var befolket med ca. 300 amerikanske familier.
I 1834 hadde Texas etterhvert på 18.000 innbyggere av angelsaksisk opphav, betydeligt flere enn de spansktalende. Kolonisasjonsområdet ble styrt av Stephen F. Austin med nærmest uinnskrenket makt. Han viste seg å ha store diplomatiske og administrative evner. Fra de amerikanske statene spredte seg imidlertid slaveriet til Texas, der det var forbudet etter meksikansk lov. Austin forsøkte ved kompromissløsninger å opprrettholde en fredelig reladjon med Mexico øvrighet, men møtte stadig mer motstand fra Sam Houston. De uroligw forholdene i Mexico og borgerkrigen der bidro til instabilitet i Texas, og 1833-35 satt Austin fengslet i Mexico for høyforræderi.

Utenriksminister for Republikken Texas

Austin ble innsatt som første utenriksminister da Texas ble utnevnt til egen republikk, men han satt bare i to måneder før sin død. 
Austin døde av kraftig lungebetennelse på formiddagen den 27. desember 1836. Austin døde uten noen egne barn, og testamenterte sine eiendommer og eiendeler til sin søster, Emily Austin Perry.
Templo Mayor

Templo Mayor (nahuatl: Huey teocalli, «Det store gudshuset») var et av aztekernes viktigste templer. Det lå i hovedstaden Tenochtitlan, som i dag er Mexico by. Tempelet var via til de to gudene Huitzilopochtli og Tlaloc. Grunnstrukturen måler omtrent 100 ganger 80 meter. Templo Mayor ble påbegynt i 1390, og ble seinere bygd om seks ganger. Tempelet ble ødelagt av spanjolene i 1521. Ruinene av tempelet befinner seg ved det nordøstlige hjørnet av Plaza de la Constitución, ved siden av Mexico bys katedral.
Lauparlægda

Lauparlægda er et fjell på 1 253 moh. som ligger i Møre og Romsdal fylke, på grensen mellom Sunnmøre og Romsdal. Det ligger mellom kommunene Ørskog i vest og Vestnes i nordøst. Sett fra Vaksvika i Ørskog viser fjellet seg som en avrundet fortopp med den spissere Lauparen stikkende litt opp bak. Navnet betyr også noe slikt som en lavere fortopp til Løperen. Ved Romsdalsfjorden blir fjellet kalt «Sunnmørslauparen» fordi det ligger vest for Løperen. Dette navnet kan vise til en oppfatning om at grensen mellom bygdene går mellom de to fjelltoppene, men kartene viser at grensen går fra den ene toppen til den andre.
Å nå toppen er enkelt fra vest og sørvest, men mye ur hvor det er minst bratt.
Porticus Octaviae

Porticus Octaviae (Octavias portal; italiensk: Portico di Ottavia) er en bygningsdel i Roma som stammer fra oldtiden. 
Bygningen ble reist rundt år 27 f.Kr. av keiser Augustus i sin søster Octavia den yngres navn, rundt templene til Jupiter og Juno, rett ved Marcellusteateret.
Ifølge Dio Cassius ble det bygget etter 33 f.Kr. av bytter etter krigen i Dalmatia. Det brant i år 80 og gjenoppbygget, sannsynligvis av Domitian, men brant igjen i 203 og gjenoppbygget av Septimius Severus og Caracalla. Den var dekket av marmor og var fylt med kunstskatter. 
I tillegg til templene inneholdt den lukkede anlegget et bibliotek reist av Octavia til minne av hennes sønn Marcellus, en såkalt kuria og en militær enhet. Det er usikkert om disse delene var ulike deler av samme bygning, eller separate bygninger. Det er sannsynlig at senatet holdt sine møter i kuriaen. Plinius den eldre kalte anlegget Octaviae opera.
I middelalderen ble anlegget redusert til et fiskemarked, og dette varte helt fram til slutten av 1800-tallet. Rollen som fiskemarked blir husket gjennom navnet på den tilhørende kirken Sant'Angelo in Pescheria (italiensk for St. Angelus i fiskemarkedet).
Turbo C++

Turbo C++ var en C++ kompilator og et integrert utviklingsmiljø som ble lansert av Borland den 4. mai 1990 som en erstatning for Turbo C. I 2008 ble den oppkjøpt av Embarcadero Technologies sammen med CodeGear avdelingen. Og i oktober 2009 besluttet Embarcadero å stanse support av produktet.
Borland C++ ble i 1994 erstattet av det visuelle utviklingsmiljøet C++Builder, som var basert på Rapid application development. C++ Builder er fortsatt en del av produktlinen til Embarcadero.
Merkenavnet Turbo betyr at eksekverbare filer ble generert raskt, og ikke nødvendigvis at koden var optimal. Kompilering og lenking av objektfiler foregikk automatisk i én enkelt sekvens, mens disse oppgavene i tidligere versjoner av C++ var blitt utført manuelt hver for seg. Borland benyttet samme konsept og merkenavn i Turbo Pascal, Turbo C, Turbo Prolog, Turbo Modula-2, Turbo Basic og Turbo Assembler.
Gamlarætt

Gamlarætt er en fergekai på Færøyene som åpnet for trafikk i 1992.
Kaien ligger rett nord for Kirkjubøur på Streymoy, og fergen trafikkerer ruten over til Hestur og Sandoy. Fergetrafikken fra Gamlarætt driftes av det offentlige transportselskapet Strandfaraskip Landsins. Fra Gamlarætt er det bussforbindelse videre til og fra Tórshavn.
Fergesambandet trafikkeres av MF «Teistin». Fergen kan ta 288 passasjerer, 33 personbiler eller 12 personbiler og 2 vogntog på en overfart.
Det er planlagt en veitunnel, Sandoyartunnilin, mellom Gamlarætt og Skopun på Sandoy. Tunnelen forventes åpnet i 2021.